ก้าวใหม่ในโลกของการรูดบัตร
ธุรกิจของบัตรเครดิตที่เรามักจะนึกถึง คือ การที่สถาบันการเงินออกบัตรเครดิตให้เรานำไปใช้ในการชำระค่าสินค้า ซึ่งในปัจจุบันมีผู้ถือบัตรเครดิตในประเทศเราถึง 16.36 ล้านใบ และข้อมูลในเดือน ก.ย.ที่ผ่านมา พบว่าเพียงเดือนเดียวได้มีการใช้จ่ายในประเทศผ่านบัตรเครดิตถึง 81,926 ล้านบาท และในต่างประเทศอีก 6,012 ล้านบาท ส่วนบัตรเครดิตของต่างประเทศที่มาใช้ในบ้านเราก็มีถึง 12,056 ล้านบาท
21 พ.ย. 2555

ธุรกิจของบัตรเครดิตที่เรามักจะนึกถึง คือ การที่สถาบันการเงินออกบัตรเครดิตให้เรานำไปใช้ในการชำระค่าสินค้า ซึ่งในปัจจุบันมีผู้ถือบัตรเครดิตในประเทศเราถึง 16.36 ล้านใบ และข้อมูลในเดือน ก.ย.ที่ผ่านมา พบว่าเพียงเดือนเดียวได้มีการใช้จ่ายในประเทศผ่านบัตรเครดิตถึง 81,926 ล้านบาท และในต่างประเทศอีก 6,012 ล้านบาท ส่วนบัตรเครดิตของต่างประเทศที่มาใช้ในบ้านเราก็มีถึง 12,056 ล้านบาท 
นอกจากนี้ ก็ยังมีธุรกิจที่เกี่ยวเนื่องกัน คือ การที่ร้านค้าหรือบริการต่างๆ รับชำระค่าสินค้า หรือบริการด้วยบัตรเครดิต หรือบัตรเดบิตที่เรียกว่า ธุรกิจร้านค้ารับบัตร (Acquiring Business) ซึ่งปัจจุบันในประเทศไทยมีร้านค้าที่รับชำระเงินผ่านบัตรพลาสติกนี้กว่า 3 แสนร้านค้า และคาดว่าในปี 2555 จะมีปริมาณถึง 1.1 ล้านล้านบาท คิดเป็น 74% ของมูลค่าค้าปลีก ที่บริษัท ศูนย์วิจัยกสิกรไทย ประเมินไว้ที่ 1.48 ล้านล้านบาท 
ใน Acquiring Business นี้ มีอุปกรณ์สำคัญที่ร้านค้าใช้ในการรูดบัตร คือ เครื่อง EDC (Electronic Data Capture) ซึ่งสามารถอ่านข้อมูลจากแถบแม่เหล็ก หรือ Chip ที่อยู่บนบัตรพลาสติกของเรา และในการที่ร้านค้าต่างๆ ติดตั้งเครื่อง EDC เพื่อไว้รูดบัตรพลาสติกทั้งหลาย ก็มีส่วนช่วยเพิ่มยอดขายและอำนวยความสะดวกแก่ลูกค้าที่มาซื้อสินค้าหรือใช้บริการ อีกทั้งยังสามารถทำการส่งเสริมการขายร่วมกับสถาบันการเงินที่ออกบัตรเพื่อดึงลูกค้าเข้าร้าน ไม่ว่าจะเป็นการ ลด แลก แจก แถม รวมทั้งผ่อนชำระเป็นงวด ซึ่งเป็นการเพิ่มกำลังซื้อแก่ลูกค้า อีกทั้งลูกค้าก็ยังสามารถนำแต้มที่สะสมในบัตรออกมาใช้เป็นส่วนลดได้โดยผ่านเจ้าเครื่อง EDC ที่ร้านค้าสามารถเช่าเครื่องจากสถาบันการเงินที่ให้บริการ
ในยุคนี้ที่สมาร์ตโฟนกำลังได้รับความนิยมอย่างสูง สถาบันการเงินที่ทำ Acquiring Business ก็พัฒนาอุปกรณ์เชื่อมต่อพร้อม ทั้ง Application ที่สามารถทำให้เครื่องสมาร์ตโฟน หรือแท็บเล็ตของเรากลายเป็นเครื่องรูดบัตรได้ที่เรียกว่า บริการ Merchant on Mobile ซึ่งสามารถรูดได้ทั้งบัตรเครดิตและบัตรเดบิต โดยเมื่อลูกค้าต้องการชำระเงินกับร้านค้าของเรา เราก็เสียบอุปกรณ์เชื่อมต่อที่มีขนาดเล็กและพกพาสะดวกเข้ากับสมาร์ตโฟนแล้วใส่จำนวนเงินที่ต้องชำระลงไป และทำการรูดบัตรพร้อมทั้งให้ลูกค้าเซ็นชื่อลงบนหน้าจอสมาร์ตโฟนของเรา ระบบก็จะทำรายการชำระค่าสินค้าหรือบริการ และส่ง SMS หรือ email ให้กับลูกค้าทันที เพื่อเป็นหลักฐานแทนการพิมพ์สลิปที่ลูกค้าสามารถเก็บไว้ตรวจสอบความถูกต้องได้
มีการคาดการณ์ว่าบริการ Merchant on Mobile จะสามารถช่วยให้ธุรกิจ SME ไม่ว่าจะเป็นร้านค้ารายย่อย ร้านกาแฟ ร้านขายเสื้อผ้า แผงขายของ ธุรกิจขายตรง ธุรกิจบริการ หรือธุรกิจที่จัดส่งสินค้าถึงบ้าน (Delivery) สามารถเข้าถึงระบบการชำระเงินผ่านบัตรพลาสติกได้ง่ายและเพิ่มยอดขายได้มากขึ้น เพราะอุปกรณ์เชื่อมต่อมีราคาถูก (ประมาณ 2,000 บาท) และไม่มีค่าเช่าเครื่อง อีกทั้งสมาร์ตโฟนในปัจจุบันก็มีราคาไม่แพงเพียง 4,0005,000 บาท ก็ซื้อได้แล้ว 
ลองนึกภาพดูนะครับว่า ถ้าลูกค้าของเราเห็นสินค้าที่เราโฆษณาแล้วต้องการสั่งซื้อพร้อมให้จัดส่งถึงบ้าน ถ้าเป็นชีวิตแบบเดิมๆ เราก็ต้องรอให้ลูกค้าของเราไปโอนเงินเข้าบัญชีและ Fax หลักฐานมา ซึ่งลูกค้าหลายๆ รายก็ไม่ไปโอนเงิน และหลายๆ รายไม่แน่ใจว่าจะได้สินค้าตามที่สั่งหรือไม่ ทำให้เราเสียโอกาสในการขายไป แต่ในวันนี้เพียงลูกค้าสั่งซื้อ เราก็สามารถจัดส่งและไปรูดบัตรเพื่อชำระค่าสินค้าที่บ้านได้เลย หรือถ้าเรามีร้านขายของเล็กๆและมีลูกค้ามาซื้อสินค้าแต่เตรียมเงินสดมาไม่พอ เราก็สามารถให้ลูกค้าใช้บัตรเครดิตชำระได้ทันที อีกทั้งเรายังสามารถให้ลูกค้าผ่อนจ่ายโดยไม่เสียดอกเบี้ยและลูกค้าของเราก็ยังสามารถสะสมแต้มจากการใช้บัตรเครดิตได้อีก ถือเป็น Win Win ด้วยกันทั้งสองฝ่าย 
นอกจากนี้บริการ Merchant on Mobile ยังสามารถพัฒนาเพื่อไปเชื่อมต่อกับระบบบัญชี ระบบออก Order ระบบ Stock ของเราได้ ทำให้เราสามารถบริหารจัดการและเพิ่มศักยภาพของธุรกิจได้มากขึ้น สนใจลองสอบถามที่ KContact Center 02-888-8888 ครับ 
(ขอโฆษณาซะหน่อยคงไม่ว่ากันนะครับ ...แฮ่ม)